Pascua ewari bai naed̶e Jesusba kuitaa b̶uasii ichi ewari neeruu.
Kuitaasii nau iujãa b̶ʉiped̶a ichi Akõremaa wãi.
Jesusba joma ichid̶irã nau iujãad̶e nuree ãrea kʉ̃ria b̶uasiid̶eeba ichiba mau kʉ̃ria unubiasii ab̶a ichi biuruu ewarid̶aa.
Ẽsabud̶aa baaruud̶e komaa panasid̶au.
Mau naed̶e jʉbawãe niiba Simón warr Judas Iscariote sõd̶e kʉ̃risiabisii Jesús jidaubii baita.
Jesusba kuitaa b̶uasii ichi Akõreba ne joma ichi juad̶e b̶usii,
maud̶e kuitaa b̶uasii ichi Dachi Akõred̶ebena need̶a maud̶e waya ichimaa wãi b̶uu.
Maamina ãchi kewaraa komaa panuud̶e jiraduped̶a ichiba anab̶ari jʉ̃barii ẽesii.
Maabae kakua poabarii adauped̶a kʉrrd̶e jʉ̃sii.
Kuurud̶e bania jui adauped̶a ichi baara nibabadaurã jʉ̃rʉ jeraasii.
Ãchi ab̶aab̶aa jeraaped̶a ãchi jʉ̃rʉ maud̶e chi kakua paru poabibariiba poakuasii.
Jesusba Simón Pedromaa neeruud̶e Pedroba jarasii:
—Mʉ Mechiu,
¿bichiba mʉ jʉ̃rʉ jeraaruka?
Jesusba panausii:
—Mʉʉba wau b̶uu bichiba anakʉd̶e kuitaawẽebʉrã maamina jãad̶akare kuitaai.
Maamina Pedroba jarasii:
—Mʉ jʉ̃rʉ bichiba ewari ab̶a bid̶a jeraabai.
Jesusba jarasii:
—Mʉʉba bichi jʉ̃rʉ jeraawẽebʉrã,
bichi mʉʉd̶ewãe.
Maud̶eeba Simón Pedroba jarasii:
—Maka b̶uubʉrã,
mʉ Mechiu,
mʉ jʉ̃rʉ́turu jeraarã́se,
¡maumaarã mʉ jua maud̶e mʉ boro sid̶a jeraase!
Maud̶eeba Jesusba jarasii:
—Ẽbẽra kuid̶akare ichi jʉ̃rʉ waa jeraabai b̶uu ichi kakua joma biꞌia jeraasiid̶eeba.
Machi joma jeraa nuree,
maamina ab̶a jeraawẽa b̶uu.
Jesusba kuitaa b̶uasii kaiba ichi jidaubii b̶uu.
Maud̶eeba jarasii:
«Ab̶a jeraawẽa b̶uu».
Ãchi jʉ̃rʉ jeraakuasiid̶e Jesusba waya ichi anab̶ari jʉ̃barii jʉ̃sii.
Maabae waya kobadaumare akʉ b̶eeped̶a jarasii:
—¿Kuitaasid̶aka sakãe mʉʉba machi jʉ̃rʉ jeraasii?
Machiba mʉʉmaa “mʉ Jaradeabarii” abadau maud̶e “mʉ Mechiu abadau”.
Biawãra arakʉd̶e jara panuu,
mʉ maka niid̶eeba.
Mʉ chi Mechiuba maud̶e machimaa Jaradeabariiba,
machi jʉ̃rʉ jeraasiid̶eeba machia bid̶a chiya jʉ̃rʉ jeraad̶ai panuu.
Mʉʉba jãka unubiasii machi chiya aid̶ad̶amera.
Mʉʉba biawãra jaraaruu:
Chi chibari baita bari trajabarii ab̶a bid̶a ichi chibari audeara mechiu niiwãe.
Chi ichi bʉid̶a chi bʉid̶a audeara mechiu niiwãe.
Bari trajabariiba waubarii kĩra mʉʉba waubariid̶eeba,
machia bid̶a ara mau kĩra waud̶ai panuu.
¿Ũrisid̶aka?
Maka wauduubʉrã biawãra biꞌia panad̶ai.